**Kvetoslava Čániová - Benková** (známa prevažne ako **Kvetoslava Benková**, srb. Кветослава Бенкова; \* 28. júl 1951, Báčsky Petrovec – † 9. jún 2014, Báčsky Petrovec) bola jednou z popredných slovenských hudobníckych osobností v Srbsku. Muzikologička, skladateľka, hudobná redaktorka, speváčka, predsedníčka a umelecká vedúca folklórneho súboru KUS Petrovská družina. Zaradená je do životopisnej encyklopédie významných osobností Slovenska *Who is Who* a autorka štyroch zväzkov cyklu *Od Petrovca do Málinca*. V roku 2008 získala mimoriadnu cenu Obce Báčsky Petrovec za vynikajúce výsledky v umeleckej práci s ochotníkmi.

Ocenenia
--------

* 2005 - VII. Medzinárodný festival televíznych a rozhlasových programov v Užhorode - odmena pre najlepšiu hudobnú reláciu

Ďalej získala mnoho ocenení, ktoré udeľuje: 

* Matica slovenská,
* FF Tancuj, tancuj,
* Dom zahraničných Slovákov v Bratislave,
* Úrad pre Slovákov žijúcich v zahraničí,
* Prix de musique folklorique de radio Bratislava,
* Stretnutie v pivnickom poli,
* FFPP Detva,
* Mesto Detva - čestný občan mesta Detva

Začiatky
--------

Kvetoslava Benková sa narodila 28. júla 1951 v Báčskom Petrovci, kde chodila na základnú školu a neskôr i Gymnázium Jána Kollára. Po ukončení stredoškolského štúdia, sa zapísala sa na Hudobnú fakultu VŠMU v Bratislave, kde získala diplom a hodnosť magistry umenia.

Po skončení hudobnej teórie na HF VŠMU v Bratislave sa vrátila do rodiska, kde sa v Novom Sade zamestnala ako hudobná dramaturgička, redaktorka a režisérka v RTV Nový Sad *(v súčasnosti Rádio Televízia Vojvodiny)* - pracovala na reláciách hudobných programov rozhlasu a televízie. 

Spolupracovala s kultúrno-umeleckými spolkami, umeleckými telesami ako hudobná pedagogička, autorka a režisérka hudobných programov a členka rôznych odborných porôt doma a na Slovensku. Zaraďovaná bola medzi popredné speváčky slovenských ľudových a tanečných piesní vo Vojvodine a na Slovensku.

Kvetoslava Benková umrela po ťažkej a dlhej chorobe 9. júna 2014. Pochovaná je na cintoríne v Báčskom Petrovci.

Činnosť
-------

Vydala dve rodinné audiokazety, na ktorých zhrnula vlastný hudobný vývoj, hudbu a spev svojho otca Pavla Čániho, manžela Martina Benku a dcér Slovenky a Margaréty, s ktorými často vystupovala a nahrávala v rozhlase v Novom Sade a v Bratislave. Bola nositeľkou početných ocenení za interpretáciu a skladby. Na viacerých folklórnych podujatiach jej udelili uznania a diplomy. 

Vďaka rodinnému zázemiu k slovenským ľudovým piesňam mala blízko už od útleho detstva. Takmer 40 rokov sa aktívne zaoberala zberateľskou činnosťou. Zozbierala na tisícky slovenských ľudových piesní z Vojvodiny, ale aj zo slovenského Málinca a okolia.

Tvorba
------

Kvetoslava Benková bola autorkou početných ocenených nových lyrických, tanečných a detských piesní či operiet. Tiež sa venovala aj nahrávaniu detských (hudobných) rozprávok, ktoré nahrala na CD nosič v slovenčine, srbčine, maďarčine a rumunčine. Boli to napr. Káčatko prváčatko a Lacík Macík - Slobodana R. Vujačića. Pripravila a upravila stovky slovenských ľudových piesní pre ľudové kapely a profesionálne hudobné telesá, s ktorými často vystupovala na koncertoch a na nahrávkach v Rádiu Nový Sad a v Rádiu Bratislava.

### Knižné vydania

* 2005 Od Petrovca do Málinca, Svadba, I. časť
* 2006 Od Petrovca do Málinca, Priadky a páračky v slove a piesni, II. časť
* 2008 Od Petrovca do Málinca, Balady, III. časť
* 2009 Od Petrovca do Málinca, Výročné zvyky v slove a piesni, IV. časť
* 2009 Tichá noc, svätá noc
* 2013 Tichá noc, svätá noc - doplnené vydanie (+ CD nosič: Vianočná rozprávka s Kvetoslavou Benkovou a priateľmi)

Referencie
----------

1. ↑  PAVLOV, Marijan. *Kultúrno-umelecký spolok Petrovská družina, Báčsky Petrovec* [online]. slovackizavod.org.rs, [cit. 2020-07-28]. Dostupné online.
2. ↑   *OKTÓBROVÁ CENA A VEREJNÉ UZNANIA* [online]. kulpin.net, [cit. 2020-07-28]. Dostupné online.
3. ↑   *Uskutočnená IV shôdza Zhromaždenia obce Báčsky Petrovec* [online]. Báčsky Petrovec: backipetrovac.rs, 2008-10-10, [cit. 2020-07-28]. Dostupné online.
4. 1 2   IN MEMORIAM – Kvetoslava Benková. *Hlas ľudu* (Nový Sad: hl.rs), 2014-06-11. Dostupné online [cit. 2020-07-28].

Externé odkazy
--------------

* Portrét Kvetoslavy Benkovej (2010) z RTV Vojvodiny (po slovensky)
* Ústav pre kultúru vojvodinských Slovákov - Kvetoslava Benková
* kulpin.net - Vianočná rozprávka s Kvetoslavou Benkovou a priateľmi
* kulpin.net - Duchom stále mladá Kvetoslava Benková

Autoritné údaje: * SNK: 169200
* VIAF: 4380715